Marijan Grakalić (1931–1997)
Marijan Grakalić (Zagreb, 30. kolovoza 1931. – Samobor, 21. travnja 1997.), jugoslavenski publicist i pjesnik.

Biografija 
Rođen je 30. kolovoza 1931. u Zagrebu u obitelji istarskih emigranata koja je dolaskom talijanskih fašističkih vlasti iselila iz Premanture. Gimnaziju je završio 1953. u Zagrebu. U novinarskoj karijeri bio je glavni i odgovorni urednik Samoborskih novina (1955) i Požeškog lista (1956–57), dopisnik Glasa Slavonije u Osijeku iz Požege (1958–61), Radio-Zagreba iz Požege (1958–61) i Pule (1961–67), urednik u Vjesniku (1968–71) i sindikalnom izdavačkom poduzeću »Radničke novine« u Zagrebu (1977–88). S grupom entuzijasta pokrenuo je časopis Istarski mozaik, u izdanju Pododbora Matice hrvatske u Puli, i bio njegov prvi glavni i odgovorni urednik (1963–66). Uredio je više od stotinu knjiga i zbornika, napose istarskih autora (Brioni Š. Mlakara, 1966; Žminjski libar Z. Črnje, s D. Brozovićem, 1966; Nobel i nobelovci S. Ivezića, 1965). Surađivao u listovima i periodicima Nedjelja, Glas Istre, Vjesnik Povijesnog arhiva u Rijeci, Vjesnik, Iseljenički kalendar, Hrvatski iseljenički zbornik, Zagrebački Gradec i dr., baveći se ponajviše temama iz oblasti heraldike i veksilologije. Načinio je doprinose o grbu Istre i grbovima istarskih gradova, heraldičaru Carlu Baxi i općenito o hrvatskoj heraldici, što je prikazao u knjizi Hrvatski grb: grbovi hrvatskih zemalja (1990). Pisao je biografske crtice o Toni Perušku, Anti Dukiću, A. G. Matošu, prikaze o Brionima i dr. U vlastitoj nakladi objavio je zbirke Lirika nad Samoborom (1955) i Miris moga kraja (1956). Zastupljen je u antologijama Mirjane Strčić (1989), Dušana Karpatskoga, u češ. prepjevu (2001) te u Antologiji samoborskog pjesništva (2003). S M. Osmakom sastavio je antologiju hrvatskih pjesama o moru Mare nostrum (Zagreb 1971).

Djela 
 Lirika nad Samoborom. Samobor 1955.
 Samobor. Samobor 1955.
 Miris moga kraja. Samobor 1956.
 Jasenovac. Osijek 1958.
 Požeška kotlina. Slavonska Požega 1958.
 Hrvatski naivni umjetnici i likovni samorastniki. Samobor 1967, Poreč 1969.
 Hrvatski grb. Grbovi hrvatskih zemalja. Zagreb 1990.

Literatura 
 Strčić, P. »GRAKALIĆ, Marijan.« Hrvatski biografski leksikon. Leksikografski zavod Miroslav Krleža. Zagreb. 2002.
 Biletić, B. D. »Grakalić, Marijan.« Istarska enciklopedija. Leksikografski zavod Miroslav Krleža. Zagreb. 2005.

Jugoslavenski publicisti
Jugoslavenski pjesnici
Biografije, Samobor